To knivstukket i masseslagsmål i Bergen
To personer ble knivstukket i det voldsomme slagsmålet. - Situasjonen nå er at to personer er til behandling på Haukeland universitetssjukehus, den ene med skader i mageregionen, den andre med skader blant annet i ansiktet. Begge har vært involvert i slagsmålet, sier operasjonsleder Ole Jakob Malmo i Hordaland politidistrikt til NTB. Det er foreløpig ikke kjent hvor alvorlige skadene er. Mannen med skader i mageregionen ble operert tirsdag ettermiddag.Væpnet politi forsøkte samtidig å finne flere gjerningsmenn som ble sett løpende fra stedet. Mennene skal ha arabisk utseende og være kledd i svarte hettejakker. Foreløpig er ingen pågrepet, ifølge Malmo. Det er heller ikke kjent hvorfor slagsmålet oppsto. - Vi har patruljer ute i byen som leter etter folk som kan ha vært involvert i hendelsen, samtidig som vi forsøker å få flere opplysninger fra vitner, sier operasjonslederen. Den ene som ble knivstukket, er kjent for politiet fra før. Ofrene er begge av utenlandsk opprinnelse. Mannen med skader i mageregionen, tok selv kontakt med nødtjenestene. Han ble hentet i et bolighus i Solheimslien.En rekke personer ble vitne til slåssingen utenfor Café Opera. Ett av vitnene, Ingrid Malene Steen, forteller til Bergens Tidende at sju personer deltok. - Jeg satt på Opera og så fire stykker som sto i gaten og diskuterte. Så begynte de å krangle og knuffe. Plutselig kom det løpende to stykker til, og så kom det en mann med en svær kniv, sier Steen. - De knuffet og veltet en sykkel og braste inn i vinduet på Opera, sier hun. Andre vitner anslår at det var mellom seks og ti involverte. Ett av vitnene sier til BA at flere av dem fektet med kniv. Ifølge politiets innsatsleder Frank Listøl skal slåssingen ha blitt filmet.
Mellom seks og ti personer involvert i slagsmål utenfor Café Opera i Bergen tirsdag.